A Tanács 2203/90/EGK rendelete

(1990. július 24.)

a gabonafélék piacán alkalmazott intervenció általános szabályainak megállapításáról szóló 1581/86/EGK rendelet, valamint az olaj- és zsírágazatban alkalmazott intervencióról szóló 724/67/EGK és 2754/78/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb az 1340/90/EGK rendelettel [1] módosított, a gabonafélék piacának közös szervezéséről szóló, 1975. október 29-i 2727/75/EGK tanácsi rendeletre [2] és különösen annak 7. cikke (5) bekezdésére,

tekintettel a legutóbb a 2902/89/EGK rendelettel [3] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [4] és különösen annak 12. cikke (3) bekezdésére és 26. cikke (2) bekezdésére,

tekintettel a Bizottság javaslatára,

mivel a közösségi gabona- és olívaolaj-ágazatot a kínálat és kereslet közötti strukturális egyenlőtlenség jellemzi; mivel a helyzet orvoslására az új felhasználási formák felkutatása a megfelelő eszköz;

mivel e két ágazatban, valamint az olajos magvak ágazatában a nem étkezési célú felhasználási formák felkutatása megfelelő távlatokat nyit a közösségi mezőgazdaság számára;

mivel ennek megfelelően a gabonafélék, olajok és zsírok új, az élelmiszerágazaton kívüli felvevő piacainak felkutatását támogatni kell; mivel ez a támogatás azt is magában foglalhatja, hogy az intervenciós hivatalok birtokában lévő gabonaféléket, olajokat és zsírokat – a tagállamok és a Bizottság közötti szoros együttműködést biztosító eljárás szerint jóváhagyott programok végrehajtására előzetesen meghatározott kedvező feltételek mellett – a kutatók rendelkezésére kell bocsátani;

mivel ez az együttműködés a Mezőgazdasági Kutatási Állandó Bizottság keretében megvalósítható;

mivel ezért helyénvaló a 195/89/EGK rendelettel [5] módosított 1581/86/EGK rendelet [6], a legutóbb az 1230/89/EGK rendelettel [7] módosított 724/67/EGK rendelet [8] és a 2754/78/EGK rendelet [9] módosítása,

ELFOGADTA EZT A RENDELETET:

1. cikk

(1) Az 1581/86/EGK rendelet 4. cikke helyébe a következő rendelkezés lép:

"4. cikk

(1) A nemzetközi megállapodások, illetve egyéb kiegészítő programok alapján a közösségi élelmiszersegély szállítására odaítélt szerződésekből eredő kötelezettségek teljesítésének céljából gabonafélék az előzetesen megállapított részletes végrehajtási szabályoknak megfelelően, és az előzetesen rögzített áron vásárolhatók az intervenciós hivataloktól.

(2) A legutóbb az 1340/90/EGK rendelettel [10] módosított 2727/75/EGK rendelet 26. cikkében meghatározott eljárásnak megfelelően az intervenciós hivatalok felhatalmazhatók arra, hogy előre rögzített egységes áron értékesítsék az új, nem étkezési célú felhasználási formákat bemutató, a Bizottság által a legutóbb a 3768/85/EGK rendelettel [11] módosított 1728/74/EGK rendelet [12] 8. cikkében meghatározott eljárásnak megfelelően jóváhagyott programok végrehajtásához szükséges gabonamennyiséget.

(3) Ha a különleges körülmények megkövetelik, akkor a Tanács a Bizottság javaslatára minősített többséggel a 3. cikkben foglalt értékesítési eljárásoktól eltérő eljárásokat határozhat meg.

(4) A 2727/75/EGK rendelet 26. cikkében előírt eljárásnak megfelelően el kell fogadni e cikk alkalmazásának részletes szabályait."

(2) A 2754/78/EGK rendelet 2. cikke a következő bekezdéssel egészül ki:

"(1a) A legutóbb a 2902/89/EGK rendelettel [13] módosított 136/66/EGK rendelet 38. cikkében meghatározott eljárásnak megfelelően az intervenciós hivatalok felhatalmazhatók arra, hogy előre rögzített egységes áron értékesítsék az új, nem étkezési célú felhasználási formákat bemutató, a Bizottság által a legutóbb a 3768/85/EGK rendelettel [14] módosított 1728/74/EGK rendelet [15] 8. cikkében meghatározott eljárásnak megfelelően jóváhagyott programok végrehajtásához szükséges olívaolaj-mennyiséget.

A 136/66/EGK rendelet 38. cikkében megállapított eljárással összhangban el kell fogadni e cikk alkalmazásának részletes szabályait."

(3) A 724/67/EGK rendelet 2a. cikke jelenlegi szövegének számozása (1) bekezdésre változik, és a cikk a következő bekezdéssel egészül ki:

"(2) A legutóbb a 2902/89/EGK rendelettel

[16]

módosított 136/66/EGK rendelet 38. cikkében meghatározott eljárásnak megfelelően az intervenciós hivatalok felhatalmazhatók arra, hogy előre rögzített egységes áron értékesítsék az új, nem étkezési célú felhasználási formákat bemutató, a Bizottság által a legutóbb a 3768/85/EGK rendelettel

[17]

módosított 1728/74/EGK rendelet

[18]

8. cikkében meghatározott eljárásnak megfelelően jóváhagyott programok végrehajtásához szükséges olajosmag-mennyiséget. A 136/66/EGK rendelet 38. cikkében megállapított eljárással összhangban el kell fogadni e cikk alkalmazásának részletes szabályait."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. július 24-én.

a Tanács részéről

az elnök

C. Mannino

[1] HL L 281., 1975.11.1., 1. o.

[2] HL L 134., 1990.5.28., 1. o.

[3] HL 172., 1966.9.30., 3025/66. o.

[4] HL L 280., 1989.9.29., 2. o.

[5] HL L 139., 1986.5.24., 36. o.

[6] HL L 25., 1989.1.28., 22. o.

[7] HL 252., 1967.10.19., 10. o.

[8] HL L 128., 1989.5.11., 23. o.

[9] HL L 331., 1978.11.28., 13. o.

[10] HL L 134., 1990.5.28., 1. o.

[11] HL L 182., 1974.7.5., 1. o.

[12] HL L 362., 1985.12.31., 8. o.

[13] HL L 280., 1989.9.29., 2. o.

[14] HL L 182., 1974.7.5., 1. o.

[15] HL L 362., 1985.12.31., 8. o.

[16] HL L 280., 1989.9.29., 2. o.

[17] HL L 182., 1974.7.5., 1. o.

[18] HL L 362., 1985.12.31., 8. o.

--------------------------------------------------